Vrou toegang geweier oor té lae hals | Netwerk24
Kabinet 'hoor in 2021 oor OBK'
'n Memorandum sal vroeg volgende jaar by die kabinet ingedien word oor vordering om die Mpati-kommissie se aanbevelings oor wanbestuur by die Openbare Beleggingskorporasie in werking te stel.
Komitee besorg oor krisis by PetroSA
Die parlement se portefeuljekomitee oor minerale bronne en energie het self gaan uitvind wat by die staat se brandstofmaatskappy PetroSA aangaan.
Vrou toegang geweier oor té lae hals
Die Musée d'Orsay in Parys is die afgelope week van diskriminasie en seksisme beskuldig toe hy 'n Franse literatuurstudent toegang geweier het omdat sy 'n rok met 'n lae hals gedra het.
Die vrou, wat net as Jeanne geïdentifiseer is, het op Twitter vertel dat sy Dinsdag besluit het om die wêreldbekende museum besoek toe dit ongeveer 26 °C was.
"Ek het nie eers gedink dat my borsgleuf die onderwerp van enige meningsverskil sou wees nie," het sy gesê en bygevoeg dat haar vriendin 'n kort toppie gedra het wat haar naeltjie gewys het.
Maar volgens Jeanne was alle oë op haar borste gevestig toe sy by die museum opdaag. 'n Werknemer by die museum het aan haar gesê haar kleredrag is nie aanvaarbaar nie en dat sy 'n baadjie moet aantrek.
Die rok met die lae hals wat die student gedra het. Foto: Twitter/Jeanne
"Niemand het op enige tydstip vir my gesê dat my borsgleuf 'n probleem is nie; hulle staar klaarblyklik na my borste en verwys daarna as 'dit' ", het Jeanne gesê.
Sy het aanvanklik geweier om 'n baadjie aan te trek.
"Ek wil nie my baadjie aantrek nie, want ek voel verslaan, gedwing en skaam. Ek voel hoe almal na my borste kyk. Al wat ek is, is my borste; al wat ek is, is 'n vrou wat deur hulle geseksualiseer word," het sy gesê.
Sy het uiteindelik toegegee en haar baadjie aangetrek voordat sy toegelaat is. Sy het gesê verskeie museumbeamptes het haar genader en niemand kon sê watter reëls sy oortree nie.
Haar boodskap is later wyd en syd op sosiale media gedeel, waarna die museum op Twitter oor die voorval gesê het: "Ons betreur dit ten diepste en vra die betrokke person om verskoning."
Jeanne het gesê sy is tevrede dat die museum haar persoonlik gekontak het en haar 'n opregte verskoning gegee het. Maar sy het bygevoeg dat die openbare reaksie van die mu­seum op Twitter nie die seksistiese en diskriminerende aard van die voorval erken het nie.
Dis steeds onduidelik na watter reëls die museum verwys het. Die Libération-koerant het reëls aangehaal oor "ordentlike drag" en 'n verbod op klere wat "die vrede kan versteur".